b'\n_START_ARTICLE_\nV novi dobi\n_START_PARAGRAPH_\nV novi dobi je neobjavljena drama Jo\xc5\xbeeta Vombergarja iz leta 1920.\n_START_SECTION_\nVsebina\n_START_PARAGRAPH_\n1. dejanje: Mladi izobra\xc5\xbeenci pod vodstvom Metoda in kaplana bi radi sledili\xc2\xa0\xc2\xbbznamenjem \xc4\x8dasa\xc2\xab, tj. obudili ali ustanovili dru\xc5\xa1tveno in versko \xc5\xbeivljenje. Njihovo geslo je delo z Bogom za narod! \xe2\x80\x93 izobra\xc5\xbeevanje ljudstva v razli\xc4\x8dnih dru\xc5\xa1tvenih odsekih, od pevskega zbora in godbe prek dramatske skupine do telovadnega Orla. Razdelijo si zadol\xc5\xbeitve in sklenejo, da se bodo dela lotili z vsemi silami. A ne gre gladko, starej\xc5\xa1i se upirajo\xc2\xa0\xc2\xbbnovotarijam\xc2\xab, \xc5\xa1e zlasti staroverski Matev\xc5\xbe, ki povsod vidi greh in Antikrista. Okrog njega se zberejo starine, vsak od njih skriva svoje razloge: Matija ho\xc4\x8de obdr\xc5\xbeati despotsko oblast v dru\xc5\xbeini, Matatija se boji konkurence, Melhior ima tatinske na\xc4\x8drte itn. vse to se prikriva pod geslom: prav in dobro je le tisto, kar so po\xc4\x8deli o\xc4\x8detje in dedje, vse drugo je norost in greh!_NEWLINE_2. dejanje: Matatija iz sovra\xc5\xa1tva do\xc2\xa0\xc2\xbb\xc4\x8dukov\xc2\xab\xc2\xa0(Orlov) nagovori Melhiorja, naj za\xc5\xbege njihov dru\xc5\xa1tveni dom. Melhior, ki je za denar pripravljen storiti vse, si za pomo\xc4\x8dnika vzame Norca; izkori\xc5\xa1\xc4\x8dajo\xc4\x8d njegovo vra\xc5\xbeevernost in nespamet ukrade Matev\xc5\xbeu denar, misli pa ubo\xc5\xbeca uporabiti tudi za po\xc5\xbeigalca. \xe2\x80\x93 V nedeljo Orli pripravijo veselico, ljudje jih ob\xc4\x8dudujejo in hvalijo, stari pa zmeraj huje godrnjajo; podpihuje jih dr. Mili\xc4\x8d, ta jezoper\xc2\xa0\xc2\xbbfarje\xc2\xab, ki vzpodbujajo prenovo. Matatija natvezi Matev\xc5\xbeu, kakr\xc5\xa1ne strahote da je na veselico govoril Metod zoper lastnega o\xc4\x8deta, njegove besede potrdi notar in \xc5\xa1e sam marsikaj doda. Matev\xc5\xbe jim slepo verjame, sina ozmerja z izdajalcem in ga po\xc5\xbeene od hi\xc5\xa1e. Vtem zagori dru\xc5\xa1tveni dom, nastane zmeda, vse hiti gasit. Matev\xc5\xbe je prepri\xc4\x8dan, da je ogenj podtaknil njegov sin, in ko odkrije, da mu je zmanjkal denar, obdol\xc5\xbei sina tudi tatvine._NEWLINE_3. dejanje: Po shodu Matatija, Mili\xc4\x8d, Melhior in Norec v zasedi \xc4\x8dakajo Metoda, da bi ga z gorja\xc4\x8dami izpla\xc4\x8dali pa\xc2\xa0\xc2\xbbpohuj\xc5\xa1anje\xc2\xab. Nastane stra\xc5\xa1na nevihta, strela udari v Norca in ga ubije. Ostali do\xc4\x8dakajo Metoda in udrihajo tako krepko, da ga pobijejo do smrti. \xc5\xa0e preden se jim posre\xc4\x8di truplo skriti, morajo be\xc5\xbeati, ker prihajajo ljudje. Ti so pretreseni od ogor\xc4\x8denja in so\xc4\x8dutja, nekateri se zapodijo na morilci, ki so jih opazili pri begu. Prihitita Micka in Matev\xc5\xbe, ki kot brez uma to\xc5\xbei nad sinovim truplom; ko pa privedejo ujete morilce in spozna, da je prav njih imel za najbolj\xc5\xa1e prijatelje, se ru\xc5\xa1i pod te\xc5\xbeo krivde:sina in njegove tovari\xc5\xa1e je \xc5\xbealil, na kolenih jih prisi odpu\xc5\xa1\xc4\x8danja, da je oviral njihovo po\xc5\xa1teno stranko! Ho\xc4\x8de se vre\xc4\x8di na Melhiorja, ta pa pove, da je kradel, po\xc5\xbeigal in ubijal iz sovra\xc5\xa1tva do Metoda, tega je hotel uni\xc4\x8diti; uspel je, s tem pa prizadel Matev\xc5\xbea, ki ga ljubi kot o\xc4\x8deta; njega in sebe bo re\xc5\xa1il trpljenja in \xc5\xbealosti! S temi besedami Melhior zgrabi Matev\xc5\xbea in z njim sko\xc4\x8di s skalnatega brega v vodo. Prepadeni ljudje nad trupli molijo o\xc4\x8dena\xc5\xa1._NEWLINE_alegori\xc4\x8dna slika: V okra\xc5\xa1eni krsti med cvetjem in zelenjem le\xc5\xbei Metod v orlovskem kroju, ob nje jokajo\xc4\x8da sestra in \xc4\x8deta Orlov z zastavo, ob strani uklenjena Matatija in Mili\xc4\x8d. Kaplan se poslovi od prijatelja: telo je podleglo satanski zaroti sovra\xc5\xbenikov, duh pa se ni uklonil, boril se je za vzvi\xc5\xa1eno idejo in poslal celo njen mu\xc4\x8denik. Sile teme ne bodo nikoli uni\xc4\x8dile te ideje, kajti z nami je vsemogo\xc4\x8dni Bog, Orli pa imajo peruti, da zmeraj lahko poletijo k bo\xc5\xbejemu soncu! Metodov duh bo \xc5\xbeivel vedno med nami, metod bo podpiral na\xc5\xa1e delo iz nebes!'